മുല്ലപ്പെരിയാര്: നാളെ ഉദ്യോഗസ്ഥതല യോഗം മുല്ലപ്പെരിയാര് വിഷയവുമായി ബന്ധപ്പെട്ട് ഇടുക്കി ജില്ലാ കളക്ടറുടെ അദ്ധ്യക്ഷതയില് നാളെ ഉദ്യോഗസ്ഥതല യോഗം ചേരും. എ.ഡി.എം, ജില്ലാ പൊലീസ് മേധാവി,തഹസില്ദാര്, ജനപ്രതിനിധികള് എന്നിവര് യോഗത്തില് പങ്കെടുക്കും. രാവിലെ 11 മണിക്ക് വണ്ടിപ്പെരിയാറില് ആണ് യോഗം ചേരുക. അതേസമയം മുല്ലപ്പെരിയാര് അണക്കെട്ടിനെ കുറിച്ച് അനാവശ്യ ഭീതി പരത്തുന്നവരെ നിയമപരമായി നേരിടുമെന്ന് മുഖ്യമന്ത്രി പിണറായി വിജയന് നിയമസഭയില് പറഞ്ഞു. വസ്തുതയുടെ അടിസ്ഥാനത്തിലല്ല പ്രചാരണം. പ്രശ്നത്തെ മറ്റൊരു രീതിയില് വഴിതിരിച്ച് വിടാന് ശ്രമം നടക്കുന്നുണ്ടെന്നും മുഖ്യമന്ത്രി പറഞ്ഞു. എം.എം മണിയുടെ ശ്രദ്ധ ക്ഷണിക്കലിന് മറുപടി പറയുകയായിരുന്നു മുഖ്യമന്ത്രി. മുല്ലപ്പെരിയാറില് അപകടം വരാന് പോകുന്നുവെന്ന പ്രതീതി ഉണ്ടാക്കുകയാണ്. ചില ആളുകള് കൂടി ഉണ്ടാക്കിയ പ്രശ്നമാണിത്. മഴക്കെടുതി തുടരുന്ന സാഹചര്യത്തില് സുസ്ഥിര നിര്മ്മാണമാണ് സര്ക്കാര് ഉദ്ദേശിക്കുന്നതെന്നും മുഖ്യമന്ത്രി പറഞ്ഞു. മുല്ലപ്പെരിയാര് ഡാമിന്റെ കാര്യത്തില് ജനങ്ങള്ക്കിടയില് വ്യാപക ഭീതിയുണ്ടെന്ന് പ്രതിപക്ഷ നേതാവ് വി.ഡി സതീശന് പറഞ്ഞു. ഡാമിന്റെ കാര്യത്തില് ഹ്രസ്വദീര്ഘകാല പദ്ധതികള് എന്തെന്ന് സര്ക്കാര് വിശദീകരിക്കണം. ലൈസന്സുള്ളതിന്റെ പത്തിരട്ടി ക്വാറികള് കേരളത്തില് പ്രവര്ത്തിക്കുന്നു. പ്രകൃതി ചൂഷണം നിയന്ത്രിക്കാന് ശക്തമായ നടപടി വേണമെന്നും സതീശന് ആവശ്യപ്പെട്ടു. ദുരന്ത നിവാരണം സംവിധാനം വിപുലീകരിക്കാന് സര്ക്കാര് ഒന്നും ചെയ്തില്ലെന്നും സതീശന് കുറപ്പെടുത്തി. ദുരന്ത നിവാരണ അതോറിറ്റിയില് ഒരു എക്സ്പേര്ട്ടാണ് ഉള്ളത്. അദ്ദേഹത്തെ കാണാതായെന്നാണ് തിരുവഞ്ചൂര് പറഞ്ഞത്.